Babelscape/SREDFM huggingface dataset:
Εξάδιος

Στην ελληνική μυθολογία με το όνομα Εξάδιος είναι γνωστός ένας από τους Λαπίθες, από τους προσκεκλημένους στους γάμους του Πειρίθου που πήρε μέρος στη μάχη με τους Κενταύρους. Ο Εξάδιος αναφέρεται από τον Νέστορα στην "Ιλιάδα" του Ομήρου (ραψωδία Α, στίχος 264) μαζί με άλλους μεγάλους άντρες που "«ωσάν αυτούς ανίκητοι θνητοί δεν γεννηθήκαν»" (Α 266, μετάφραση Ι. Πολυλά).
Επάλτης

Στην ελληνική μυθολογία με το όνομα Επάλτης είναι γνωστός ένας από τους πολεμιστές από τη Λυκία που έλαβαν μέρος στον Τρωικό Πόλεμο στο πλευρό των Τρώων. Ο Επάλτης σκοτώθηκε στον πόλεμο αυτό από τον Πάτροκλο μαζί με άλλους 8 Τρώες. Ο Επάλτης αναφέρεται στην "Ιλιάδα" του Ομήρου (ραψωδία Π, στίχος 415), όπου απλώς μνημονεύεται ο θάνατός του.
Επήριτος

Στην ελληνική μυθολογία ο Επήριτος ήταν εγγονός του Πολυπάμμωνα από τον Αλύβαντα και γιος του Αφείδαντα. Ο πολυμήχανος Οδυσσέας προσποιήθηκε ότι ήταν ο Επήριτος στον πατέρα του τον Λαέρτη όταν τον συνάντησε μετά την εξόντωση των μνηστήρων: "«Εγώ είμαι απ' τον Αλύβαντα κι από μεγάλο σπίτι, του άρχοντα Αφείδαντα παιδί κι Επήριτο με λένε. `Αθελα η μοίρα μ' έφερε εδώ από τη Σικανία... ...Ο πέμπτος χρόνος έκλεισε αφότου κι ο Δυσσέας πέρασε απ' την πατρίδα μου. Καλότυχα στον έρμο δεξιά φανήκαν τα πουλιά σαν ήτανε να φύγει κι έφυγε εκείνος με χαρά. Κι είχαμε ελπίδα πάλε να σμίξουμε και με λαμπρά να φιλευτούμε δώρα.»" ("Οδύσσεια", ω 304-307 & 309-314, μετάφραση Ζησίμου Σίδερη).
Γιώργος Βλάχος

Με τον όνομα Γεώργιος η Γιώργος Βλάχος μπορεί να αναφέρεται:
* Ο Γεώργιος Βλάχος (δικηγόρος) (γ. 1873), δικηγόρος και βουλευτής Λαρίσης
* ο Γιώργος Βλάχος (ποδοσφαιριστής) (γ. 1948)
* ο Γιώργος Βλάχος (πολιτικός) (γ. 1953), βουλευτής και υφυπουργός
* ο Γιώργος Γ. Βλάχος (γ. 1948), συγγραφέας και μελετητής κόμικς
* ο Γεώργιος Βλάχος (δημοσιογράφος) (1886-1951), εκδότης και δημοσιογράφος
* ο Γεώργιος Βλάχος (ακαδημαϊκός) (1912-1996), πρόεδρος της Ακαδημίας Αθηνών και πρύτανης του Παντείου Πανεπιστημίου
* ο Μητροπολίτης Ναυπάκτου και Αγίου Βλασίου Ιερόθεος Βλάχος (γ. 1945, κατά κόσμον Γεώργιος Βλάχος)
Nkulunkulu Mnikati wetibusiso temaSwati

"Nkulunkulu Mnikati wetibusiso temaSwati" είναι ο εθνικός ύμνος του Εσουατίνι. Περιλαμβάνει μίγμα αφρικανικών και δυτικών στοιχείων και καθιερώθηκε το 1968, όταν η χώρα έγινε ανεξάρτητη.
Επίστροφος

Στην ελληνική μυθολογία με το όνομα Επίστροφος είναι γνωστά τα παρακάτω τρία πρόσωπα, που αναφέρονται όλα στην "Ιλιάδα" του Ομήρου:

# Γιος του Ιφίτου, ηγεμόνα της Φωκίδας. Ο Επίστροφος του Ιφίτου και ο αδελφός του Σχεδίος πήραν μέρος στον Τρωικό Πόλεμο ως αρχηγοί του εκστρατευτικού σώματος των Φωκέων ("Ιλιάδα", Β 517).
# Συναρχηγός (μαζί με τον Οδίο) των Αλιζώτων ή Αλιζώνων, οι οποίοι έλαβαν μέρος στον Τρωικό Πόλεμο ως σύμμαχοι των Τρώων (Β 856).
# Αδελφός του Μύνητα, γιος του βασιλιά Ευήνου, που σκοτώθηκε από τον Αχιλλέα κατά την επιδρομή του τελευταίου στη Λυρνησσό (Β 692).

* Ο αστεροειδής 23382 Επίστροφος (23382 Epistrophos), που ανακαλύφθηκε το 1973 και ανήκει στην Τρωική Ομάδα, πήρε το όνομά του από το πρώτο από τα μυθικά αυτά πρόσωπα.
Ομοσπονδιακή Δημοκρατία της Γιουγκοσλαβίας

Χάρτης της Γιουγκοσλαβίας τον Νοέμβριο του 1999 από το χαρτογραφικό τμήμα του [[Ο.Η.Ε.]]
Το εθνόσημο της Ο.Δ. Γιουγκοσλαβίας έως το 1993 ήταν αυτό της [[Σοσιαλιστική Ομοσπονδιακή Δημοκρατία της Γιουγκοσλαβίας|Σ.Ο.Δ. Γιουγκοσλαβίας]]
Η Ομοσπονδιακή Δημοκρατία της Γιουγκοσλαβίας (σερβικά: Савезна Република Југославија-СРЈ, Savezna Republika Jugoslavija-SRJ) ή απλά Γιουγκοσλαβία ήταν ανεξάρτητο κράτος της Ευρώπης που σχηματίστηκε τον Απρίλιο του 1992 με απόφαση του Ομοσπονδιακού Εκτελεστικού Συμβουλίου της Σοσιαλιστικής Ομοσπονδιακής Δημοκρατίας της Γιουγκοσλαβίας και τα εναπομείναντα μέλη της, Σερβίας και Μαυροβουνίου (μαζί με τις αυτόνομες περιοχές της Βοϊβοντίνας και του Κοσσυφοπεδίου), μετά την απόσχιση των υπολοίπων μελών από το ενιαίο κράτος.

Τον Μάρτιο του 2002, οι εκπρόσωποι της Ομοσπονδιακής Δημοκρατίας της Γιουγκοσλαβίας και των ομόσπονδων δημοκρατιών της Σερβίας και του Μαυροβουνίου, με την παρουσία του Ύπατου Εκπροσώπου της Ευρωπαϊκής Ένωσης, υπογράφουν την αναδιάταξη των σχέσεων μεταξύ της Σερβίας και του Μαυροβουνίου η οποία, μεταξύ άλλων, ορίζει ότι η Ομοσπονδιακή Δημοκρατία της Γιουγκοσλαβίας θα φέρει το όνομα Σερβία και Μαυροβούνιο. Τον Φεβρουάριο του 2003, το κοινοβούλιο της Ομοσπονδιακής Δημοκρατίας της Γιουγκοσλαβίας αποφασίζει τη σύσταση Συνομοσπονδίας, στη θέση της έως τότε Ομοσπονδίας, με το όνομα Ένωση Κρατών Σερβίας και Μαυροβουνίου.
Ρόμπερτ Σόλοου

thumb|right|Ο Μπιλ Κλίντον βραβεύει τον Ρόμπερτ Σόλοου με το Εθνικό Μετάλλιο Επιστημών το 1999.
Ο Ρόμπερτ Μ. Σόλοου ("Robert M. Solow", 1924) θεωρείται ένας από τους σπουδαιότερους εν ζωή οικονομολόγους. Η μεγαλύτερη συνεισφορά του είναι το Νεοκλασικό Υπόδειγμα Οικονομικής Μεγέθυνσης (γνωστό και ως υπόδειγμα Solow-Swan), το οποίο δημοσιεύτηκε το 1956 και για το οποίο βραβεύτηκε με Βραβείο Νόμπελ Οικονομικών Επιστημών το 1987. Το υπόδειγμα των Solow (1956) και Swan (1956), υποθέτει κλειστή οικονομία, εξωγενώς καθορισμένο επίπεδο τεχνολογίας και απασχόλησης, πλήρως ανταγωνιστικές αγορές και συνάρτηση παραγωγής που χαρακτηρίζεται από σταθερές αποδόσεις κλίμακας, αλλά φθίνουσες αποδόσεις ως προς τις εισροές που μπορούν να συσσωρευθούν (κεφάλαιο και απασχόληση). Η συνάρτηση παραγωγής είναι νεοκλασικού τύπου, δηλαδή είναι αύξουσα, κοίλη και ικανοποιεί τις συνθήκες Inada. Με το υπόδειγμα περιγράφεται η σχέση μεταξύ συσσώρευσης κεφαλαίου, αποταμίευσης και οικονομικής μεγέθυνσης.
Ζιλ Αντριαμαχαζό

Ο Ζιλ Αντριαμαχαζό ("Gilles Andriamahazo", 5 Μαΐου 1919 - 13 Σεπτεμβρίου 1989) ήταν στρατιωτικός και πολιτικός από τη Μαδαγασκάρη. Υπηρέτησε ως αρχηγός κράτους για βραχύβια χρονική θητεία, από τις 12 Φεβρουαρίου ως τις 15 Ιουνίου του 1975.
Πέργη

Η Πέργη ήταν αρχαία ελληνική πόλη στη Μικρά Ασία πρωτεύουσα της Παμφυλίας. Βρισκόταν στις όχθες του Κέστρου ποταμού που ήταν πλωτός και καθιστούσε έτσι την πόλη παράλια.
Κοντά στην Πέργη βρισκόταν ο περίφημος ναός της θεάς Αρτέμιδας της Περγαίας που αποτελούσε σπουδαίο ιερό και προς τιμή της οποίας γίνονταν ετήσιες εορτές.

Το 546 π.Χ. καταλήφθηκε από τους Πέρσες Αχαιμενίδες όπου και παρέμειναν υπό τον έλεγχό τους μέχρι το 333 π.Χ. όπου η Πέργη παραδόθηκε στον Μέγα Αλέξανδρο. Στη συνέχεια περιήλθε στο κράτος των Σελευκιδών, στο Βασίλειο της Περγάμου, και από αυτούς στους Ρωμαίους για να καταλήξει στους Βυζαντινούς. 
Κατά την ελληνιστική περίοδο η Πέργη αποτελούσε μία από τις ωραιότερες πόλεις της ανατολής στολισμένη με πολλά αξιόλογα ελληνιστικά και ρωμαϊκά κτίρια, θέρμες κ.λπ..<br> 
Κατά τους πρώτους χριστιανικούς χρόνους την πόλη επισκέφθηκαν ο ισαπόστολος Παύλος, ο Ευαγγελιστής Μάρκος και ο Βαρνάβας οι οποίοι και κήρυξαν τον Χριστιανισμό.

Ερείπια της πόλης βρίσκονται σήμερα κοντά στην Αττάλεια, στα οποία ξεχωρίζουν τα τείχη της ακρόπολης της Πέργης μια πύλη θριάμβου, το μεγαλοπρεπές θέατρο, το στάδιο και πολλοί ναοί. Επίσης έχουν βρεθεί πολλά νομίσματα με αναπαράσταση το ιερό της Αρτέμιδας καθώς και πολλές αρχαίες επιγραφές.

*Σημειώνεται ότι από τη Πέργη καταγόταν ο αρχαίος Έλληνας, σπουδαίος μαθηματικός και αστρονόμος, Απολλώνιος ο Περγαίος.
Καρλ Κρουμπάχερ

O Καρλ Κρουμπάχερ (γερμανικά: "Karl Krumbacher", 23 Σεπτεμβρίου 1856 - 12 Δεκεμβρίου 1909) ήταν Γερμανός ακαδημαϊκός, βυζαντινολόγος και φιλόλογος. Ήταν βαθύς γνώστης του βυζαντινού πολιτισμού και θεμελιωτής της βυζαντινής φιλολογίας ως αυτόνομου επιστημονικού κλάδου.
Motherland

"Motherland" ονομάζεται ο εθνικός ύμνος του Μαυρίκιου. Συνθέτης είναι ο Φιλίπ Ζεντίλ (Philippe Gentil) και τουυς στίχους έγραψε ο Ζαν Ζωρζ Προσπέρ (Jean Georges Prosper). Ο ύμνος είναι μικρός σε έκταση και δίνει μια συνοπτική περιγραφή του τοπίου του νησιού. Επίσης αναφέρει τα ποιοτικά χαρακτηριστικά των ανθρώπων του: ειρήνη, δικαιοσύνη και ελευθερία. H καθιέρωση του ύμνου έγινε, έπειτα από διαγωνισμό, με την ανεξαρτησία του κράτους, το 1968.
Βασίλι Λεόντιεφ

Ο Βασίλι Λεόντιεφ ("Wassily Leontief", 5 Αυγούστου 1905 - 5 Φεβρουαρίου 1999 ήταν Ρώσος οικονομολόγος, ο οποίος τιμήθηκς με Νόμπελ Οικονομίας το 1973.

Η μεγάλη συμβολή του Βασίλι Λεόντιεφ στη θεωρία της γενικής ισορροπίας είναι κυρίως το γνωστό υπόδειγμα των εισροών-εκροών (input-output analysis).
Ερετμέας

Στην ελληνική μυθολογία με το όνομα Ερετμέας (Ερετμεύς, που σημαίνει ό,τι και "ερέτης", δηλαδή «κωπηλάτης») είναι γνωστό ένα μέλος της αριστοκρατίας των Φαιάκων. Αυτός ο Φαίακας ευγενής αναφέρεται στην "Οδύσσεια" (ραψωδία θ, στίχος 112) ως ένας από τους νεαρούς συμμετέχοντες στους αγώνες που έγιναν προς τιμή του Οδυσσέα όταν αυτός φιλοξενήθηκε ως ναυαγός στο νησί των Φαιάκων, τη Σχερία.
Διεθνές Πανεπιστήμιο της Ελλάδος

Το Διεθνές Πανεπιστήμιο της Ελλάδος (ΔΙ.ΠΑ.Ε.) ιδρύθηκε με το νόμο 3391 του 2005 και άρχισε να λειτουργεί το 2008 όταν έλαβε χρηματοδότηση από το ΕΣΠΑ 2007-2013 μέσω του επιχειρησιακού προγράμματος «Εκπαίδευση και Δια Βίου Μάθηση» και εδρεύει στη Θέρμη του νομού Θεσσαλονίκης.

Το Διεθνές Πανεπιστήμιο χρηματοδοτείται από την Ευρωπαϊκή Ένωση και το Ελληνικό Δημόσιο. Έχει ως αποστολή και στόχο να παρέχει ανώτατη εκπαίδευση σε Έλληνες και ξένους και να παράγει και να μεταδίδει καινοτόμο γνώση στα επιστημονικά αντικείμενα που ασχολείται. Ειδικεύεται στην παροχή μεταπτυχιακών προγραμμάτων που απευθύνονται σε αλλοδαπούς φοιτητές που ενδιαφέρονται να σπουδάσουν στην Ελλάδα και σε Έλληνες φοιτητές που αναζητούν διεθνείς προοπτικές.

Ως δημόσιο πανεπιστήμιο, όλα τα πτυχία που απονέμονται είναι αναγνωρισμένα από το κράτος, την Ευρωπαϊκή Ένωση και διεθνώς ενώ ήδη προσελκύει διδακτικό και ερευνητικό προσωπικό από τη διεθνή ακαδημαϊκή κοινότητα και φοιτητές από διάφορες χώρες, όπως το Αζερμπαϊτζάν, την Αλβανία, την Αρμενία, το Βέλγιο, την Βόρεια Μακεδονία, την Βουλγαρία, τη Γεωργία, την Ελλάδα, τις ΗΠΑ, το Καμερούν, την Λιθουανία, το Μεξικό, την Μολδαβία, την Ουκρανία, την Ρουμανία, την Ρωσία, την Σλοβακία, το Σουδάν και την Τουρκία. Το 2015 είχε 408 φοιτητές από τους οποίους το 11% ήταν αλλοδαποί.

Το 2019, το Διεθνές Πανεπιστήμιο απορρόφησε τα Τ.Ε.Ι. της Θεσσαλονίκης, της Κεντρικής Μακεδονίας και της Ανατολικής Μακεδονίας και Θράκης, τα οποία καταργήθηκαν. Μέχρι τότε, το ΔΙ.ΠΑ.Ε. ήταν το μοναδικό δημόσιο πανεπιστήμιο της χώρας όπου τα προγράμματα διδάσκονταν αποκλειστικά στην αγγλική γλώσσα.

Η βάση του Διεθνούς Πανεπιστημίου βρίσκεται στην Θέρμη (14ο χιλιόμετρο της Ε.Ο. Θεσσαλονίκης - Μουδανιών), σε ενοικιαζόμενες εγκαταστάσεις, που ανεγέρθηκαν από την Πανελλήνια Συνομοσπονδία Ενώσεων Γεωργικών Συνεταιρισμών, σε έκταση που της παραχωρήθηκε από το ελληνικό δημόσιο, για την ικανοποίηση των επιμορφωτικών και άλλων αναγκών των Ελλήνων γεωργών. Παραρτήματά του βρίσκονται επίσης στη Σίνδο Θεσσαλονίκης και στις πόλεις Καβάλα, Δράμα, Σέρρες, Κατερίνη, Κιλκίς και Διδυμότειχο, στις αντίστοιχες εγκαταστάσεις των πρώην Τ.Ε.Ι.
Οικολόγοι Πράσινοι

Οι Οικολόγοι Πράσινοι (Ο.Π.) είναι ελληνικό πολιτικό κόμμα που υποστηρίζει τις αρχές της πολιτικής οικολογίας. Ιδρύθηκε το Δεκέμβριο του 2002, μέσα από τις διαδικασίες μιας πρωτοβουλίας που πήρε το όνομα «Οικολογικό Φόρουμ», η οποία έφερε σε ένα κοινό τραπέζι συζητήσεων μέλη του κόμματος Πράσινη Πολιτική -το οποίο ήταν ήδη μέλος στην Ευρωπαϊκή Ομοσπονδία Πράσινων Κομμάτων- μέλη διάφορων τοπικών οικολογικών κινήσεων και ανένταχτων οικολόγων. 

Είναι μέλος του Ευρωπαϊκού Πράσινου Κόμματος.
Διαπόριοι Νήσοι

Οι Διαπόριοι Νήσοι είναι σύμπλεγμα νήσων του Σαρωνικού Κόλπου μεταξύ Αίγινας - Αγκιστρίου, Αγίων Θεοδώρων Κορινθίας και της Πελοποννησιακής ακτής στη περιοχή της κοινότητας Κόρφου Κορινθίας.

Αποτελείται από 5 νήσους:
* τον Άγιο Θωμά
* τον Άγιο Ιωάννη
* την Λεδού (ή Κλειδού)
* το Τραγονήσι και
* την Υψηλή (ή Ψηλή)

καθώς και από 4 μικρότερα νησάκια:
* το Μολάδι (ή Μολάθι)
* την Πλατειά
* την Πρασού
* την Σταχτορροή (ή Σταχτορρογή ή Σταχτερό) 

Είναι ακατοίκητα αλλά στις ακτές τους υπάρχουν εγκαταστάσεις ιχθυοκαλλιέργειας. Η Σταχτορρόη αναφέρεται ως νησίδα όπου θα δημιουργηθεί εγκατάσταση ως τμήμα του υποθαλάσσιου καλωδίου διασύνδεσης Κρήτης με την Αττική (Αριάδνη Interconnection). 

==Παραπομπες==
Ετιέν ντε Φλακούρ

Ο Ετιέν ντε Φλακούρ ("Étienne de Flacourt") ήταν Γάλλος Κυβερνήτης της Μαδαγασκάρης το 17ο αιώνα. Υπήρξε επίσης συγγραφέας ενός έργου για την ιστορία του νησιού. Ο ντε Φλακούρ ήταν ένα από τα ελάχιστα, αν όχι το μοναδικό, πρόσωπο από τη Δύση που ανέφερε γραπτά την ύπαρξη του εξαφανισμένου πλέον πτηνού, πουλί-ελέφαντας, περιγράφοντάς το το 1658..
La Nigérienne

"La Nigérienne" είναι ο εθνικός ύμνος του Νίγηρα. Οι στίχοι είναι του Μορίς Αλμπέρ Τιριέ , ενώ τη μουσική έγραψαν οι Ρομπέρ Ζακέ και Νικολά Αμπέλ Φρανσουά Φριονέ. Καθιερώθηκε ως εθνικός ύμνος της αφρικανικής χώρας το 1961.

Στις 21 Νοεμβρίου 2019, ο Πρόεδρος της Δημοκρατίας Μαχαμάνδου Εκουφού ανακοίνωσε ότι αποφάσισε να αλλάξει ή και να αλλάξει τον εθνικό ύμνο. Μία επιτροπή υπό την προεδρία του πρωθυπουργού Μπίργκι Ραφίνι "είναι επιφορτισμένη με την ανάγνωση του τρέχοντος ύμνου με την παροχή διορθώσεων" και "εάν είναι δυνατόν να βρει έναν νέο ύμνο που ανταποκρίνεται στο σημερινό πλαίσιο του Νίγηρα". Δημιουργήθηκε το 2018, αποτελείται από αρκετά μέλη της κυβέρνησης και περίπου δεκαπέντε «εμπειρογνώμονες έμπειρους στη γραφή και τη μουσική σύνθεση».

Για τον Assamana Malam Issa, Υπουργό Πολιτιστικής Αναγέννησης, "Πρέπει να βρούμε έναν ύμνο που να γαλβανίζει τον πληθυσμό, να είναι για μας ένα είδος πολεμικής κραυγής για να αγγίξει την πατριωτική μας ίνα".
Πάπυρος 10808 του Βρετανικού Μουσείου

Ο Πάπυρος 10808 του Βρετανικού Μουσείου είναι έγγραφο του 2ου αι. μ.Χ. που ανακαλύφτηκε στην Οξύρρυγχο της Αιγύπτου το 1968. Φυλάγεται σήμερα στο Βρετανικό Μουσείο στο Λονδίνο.
Ιμπραήμ Α΄

O Ιμπραήμ Α΄ (τουρκ. "İbrahim", 5 Νοεμβρίου 1615 - 18 Αυγούστου 1647) ήταν σουλτάνος της Οθωμανικής Αυτοκρατορίας από το 1640 έως το 1647. Ήταν γνωστός και ως Τρελός Ιμπραήμ (Deli Ibrahim). Ήταν γιος του Αχμέτ Α΄ και της Ελληνίδας Χασεκί Μαχπεϊκέρ Κιοσέμ Βαλιντέ Σουλτάν. 

Διαδέχτηκε τον αδελφό του, Μουράτ Δ΄ και για πρώτη φορά μετά τη διαδοχή του Σελίμ Α΄ από τον γιο του, Σουλεϊμάν Α΄ δεν υπήρξαν αντίπαλοι διεκδικητές. Νωρίτερα, ο Μουράτ Δ΄, είχε αφήσει μόνο έναν αδελφό του να ζήσει, πιθανώς κατόπιν σχετικής επιθυμίας της μητέρας του. 

Κατά τη διάρκεια της βασιλείας του, η Οθωμανική αυτοκρατορία αποδυναμώθηκε από πολέμους, κακή διακυβέρνηση και εξεγέρσεις. Εκθρονίστηκε στις 8 Αυγούστου 1647, μετά από συνέργεια των γενίτσαρων με το θρησκευτικό κατεστημένο, και εκτελέστηκε δέκα ημέρες αργότερα. Τον Ιμπραήμ Α΄ διαδέχτηκε ο μεγαλύτερος σε ηλικία γιος του, ο επτάχρονος Μωάμεθ Δ΄, τον οποίο είχε αποκτήσει με μία από τις Χασεκί του, την Τουρχάν Χατιτζέ Σουλτάν. Τον Μωάμεθ Δ΄ διαδέχτηκαν αργότερα τα αδέλφια του, ο Σουλεϊμάν Β΄ και ο Αχμέτ Β΄, οι οποίοι ήταν γιοι της Σαλιχά Ντιλασούμπ Σουλτάν και της Χατιτζέ Μουαζέζ Σουλτάν αντίστοιχα.

Μετά τον Αχμέτ Β΄ σουλτάνοι έγιναν, ο ένας μετά τον άλλον, οι γιοί του Μωάμεθ Δ΄, Μουσταφά Β΄ και Αχμέτ Γ΄, τους οποίους είχε αποκτήσει με την Ελληνίδα Χασεκί Εμετουλάχ Ραμπιά Γκιουλνούς Βαλιντέ Σουλτάν.
Λέστερ Μπερντ

Ο Λέστερ Μπερντ (Lester Bryant Bird, 21 Φεβρουαρίου 1938-) είναι πολιτικός από την Αντίγκουα και Μπαρμπούντα, που διετέλεσε πρωθυπουργός της χώρας από το 1994 ως το 2004. Ήταν επικεφαλής του Εργατικού Κόμματος της Αντίγκουας (ALP) από το 1971 ως το 1993. Στη συνέχεια ανέλαβε πρωθυπουργός μετά την παραίτηση του πατέρα του, Βερ Κόρνουολ Μπερντ. Είναι επίτιμο μέλος του Ιδρύματος Ραούλ Γουόλενμπεργκ.
Μια θέση στον ήλιο

Μια θέση στον ήλιο (πρωτότυπος τίτλος στα αγγλικά "A Place In The Sun") είναι ο τίτλος δραματικής αμερικανικής ταινίας παραγωγής 1951 σε σκηνοθεσία Τζορτζ Στίβενς και με πρωταγωνιστές τους Μοντγκόμερι Κλιφτ, Ελίζαμπεθ Τέιλορ και Σέλλεϊ Γουίντερς. Η ταινία, βασισμένη στο μυθιστόρημα του Θίοντορ Ντράιζερ "Μια αμερικάνικη τραγωδία", προτάθηκε για εννέα όσκαρ κι απέσπασε έξι, ανάμεσα σε αυτά και το όσκαρ σκηνοθεσίας για τον Τζορτζ Στίβενς. Το 1991 η ταινία επελέγη από τη Βιβλιοθήκη του Αμερικάνικου Κογκρέσου ως τμήμα του Εθνικού Μητρώου Κινηματογράφου ως πολιτιστικά, ιστορικά και αισθητικά σημαντική.
Namibia, Land of the Brave

Το "Namibia, Land of the Brave" είναι ο εθνικός ύμνος στη Ναμίμπια. Μετά την ανεξαρτησία το 1990 η χώρα διεξήγαγε διαγωνισμό για νέο ύμνο, τον οποίο κέρδισε ο Αξάλι Ντοεσέμπ (Axali Doëseb), διευθυντής μιας παραδοσιακής μουσικοχορευτικής ομάδας της ερήμου Καλαχάρι. Την πρώτη επέτειο της ανεξαρτησίας ο ύμνος παίχτηκε δημόσια και είχε καθολική αποδοχή από το σύνολο των παρευρισκομένων και της ανθρωπότητας. Ωστόσο, οι στίχοι του έχουν αποτελέσει αντικείμενο συζήτησης και σύμφωνα με μουσικολόγους δεν είναι πάντα σε αρμονία με τη μελωδία.
Γουίλφρεντ Τζέικομπς

Ο Σερ Γουίλφρεντ Τζέικομπς (Sir Wilfred Ebenezer Jacobs, 19 Οκτωβρίου 1919 - 11 Μαρτίου 1995) υπήρξε ο πρώτος Γενικός Κυβερνήτης στην Αντίγκουα και Μπαρμπούντα. Έγινε Γενικός Κυβερνήτης όταν η χώρα έγινε ανεξάρτητη, την 1η Νοεμβρίου του 1981 και στο αξίωμα αυτό παρέμεινε ως τις 10 Ιουνίου του 1993 οπότε και τον διαδέχθηκε ο Τζέιμς Καρλάιλ. Προηγουμένως ήταν Κυβερνήτης από το 1967 ως το 1981.
Νίκαια Νιάλια

Η Νίκαια Νιάλια (Nicaea Nialia στα Λατινικά) είναι πόλη η οποία αναφέρεται στον Χάρτη του Πόιτινγκερ, στην περγαμηνή 12.1 του χάρτη της έκδοσης του Κόνραντ Μίλλερ (Konrad Miller), 1887/1888. 

Στον χάρτη αυτόν διαφαίνονται δύο εμπορικές οδοί στα νότια του χωριού Catispi (πιθανότατα στην Ατροπατηνή Μηδία ή Αρμενία), οι οποίες σε μήκος 75 μιλίων έχουν κοινούς εμπορικούς σταθμούς. Από εκεί και μετά η μια κατευθύνεται δυτικά στα Τιγρανόκερτα της Αρμενίας, ενώ η άλλη που κατευθύνεται στην Επιφάνεια της Μηδίας (τα Εκβάτανα) καταλήγει στην Νίκαια.
Άσπενδος

Η Άσπενδος ήταν αρχαία ελληνική πόλη στη περιοχή της Παμφυλίας στη Μικρά Ασία περίπου 40 χλμ. ανατολικά από τη σημερινή παραθαλάσσια πόλη Αττάλεια της Τουρκίας.
Εριώπιδα

Στην ελληνική μυθολογία με το όνομα Εριώπιδα (Εριώπις, δηλαδή η «μεγαλομάτα») είναι γνωστή η νόμιμη σύζυγος του βασιλιά Οϊλέα των Οπουντίων Λοκρών. Η Εριώπιδα ήταν η μητέρα του Αίαντα του Λοκρού. Η Εριώπις αναφέρεται σε 2 ραψωδίες της "Ιλιάδας": στη ραψωδία Ν, στίχος 697, και στη ραψωδία Ο, στίχος 336. Σε αμφότερα τα χωρία εξιστορείται ότι ένας αδελφός της Εριώπιδας δολοφονήθηκε από τον Μέδωνα, νόθο γιο του Οϊλέα από άλλη γυναίκα. Μετά από αυτό, ο Μέδων αναγκάσθηκε να φύγει στα ξένα.
Ερύλαος

Στην ελληνική μυθολογία με το όνομα Ερύλαος (από τις λέξεις "ερύω" και "λαός", δηλαδή ο σωτήρας του λαού) είναι γνωστός ένας από τους Τρώες που έλαβαν μέρος στον Τρωικό Πόλεμο. Ο Ερύλαος σκοτώθηκε στον πόλεμο αυτό από τον Πάτροκλο, κατά την ημέρα του θανάτου του τελευταίου. Ο Πάτροκλος χτύπησε τον Ερύλαο στο κεφάλι με μια μεγάλη πέτρα. Ο Ερύλαος αναφέρεται στην "Ιλιάδα" (ραψωδία Π, στίχος 411).
Ιμπραχίμ Μπαρέ Μαϊνασαρά

Ο Ιμπραχίμ Μπαρέ Μαϊνασαρά ("Ibrahim Baré Maïnassara", 9 Μαΐου 1949 - 9 Απριλίου 1999) ήταν στρατιωτικός του Νίγηρα, ο οποίος κατέλαβε την εξουσία με στρατιωτικό πραξικόπημα το 1996. Μεθόδευσε την νομιμοποίηση του καθεστώτος του με νέο Σύνταγμα και ορκίστηκε πρόεδρος. Κυβέρνησε ως τη δολοφονία του σε πραξικόπημα το 1999.
Ερύμαντας

Στην ελληνική μυθολογία με το όνομα Ερύμαντας (Ερύμας) είναι γνωστοί δύο διαφορετικοί Τρώες που έλαβαν μέρος στον Τρωικό Πόλεμο. Ο ένας σκοτώθηκε στον πόλεμο αυτό από τον Ιδομενέα, ενώ ο άλλος από τον Πάτροκλο, την ημέρα του θανάτου του τελευταίου. Αμφότεροι οι Τρώες αναφέρονται στην "Ιλιάδα" (ραψωδία Π, στίχοι 345 κ.ε., 415). Ο θάνατος του πρώτου περιγράφεται με λεπτομέρεια, κάπως νοσηρή: "«Στο στόμα τον Ερύμαντα βαρεί με το κοντάρι / ο Ιδομενεύς, κι επέρασεν η λόγχη ως αποκάτω / του εγκεφάλου κι έσπασε τα άσπρα κόκαλά του. / Αίμα τα μάτια γέμισαν, τα δόντια πεταχθήκαν / κι αίμα απ' το στόμα ολάνοικτο φυσά κι απ' τα ρουθούνια / και αυτού τον ζώνει σύννεφον ολόμαυρο θανάτου.»" (Π 345-350, μετάφραση Ι. Πολυλά)
Ευρυάδης

Στην ελληνική μυθολογία με το όνομα Ευρυάδης είναι γνωστός ένας από τους μνηστήρες της Πηνελόπης. Ο Ευρυάδης σκοτώθηκε από τον Τηλέμαχο με δόρυ κατά τη «μνηστηροφονία». Ο Ευρυάδης αναφέρεται στην "Οδύσσεια" (ραψωδία χ, στίχος 267) ως φονευόμενος μαζί με τους μνηστήρες Δημοπτόλεμο, `Ελατο και Πείσανδρο.
Ετεωνέας

Στην ελληνική μυθολογία με το όνομα Ετεωνέας (Ετεωνεύς) είναι γνωστός ένας από τους υπηρέτες («θεράποντες») του βασιλιά της Σπάρτης, του Μενελάου. Ο Ετεωνέας, που ήταν γιος του Βοήθου ("«Βοηθοΐδης»"), αναγγέλλει στον Μενέλαο την άφιξη του Τηλεμάχου και του γιου του Νέστορα στα ανάκτορα: "«`Οξω δυο ξένοι φτάσανε, θεόθρεφτε Μενέλαε, / και λες πως είναι απ' τη γενιά του Δία του μεγάλου. / `Ορισε αν θα ξεζέψουμε τα γλήγορα άλογά τους, / ή σ' άλλους θα τους στείλουμε να τους φιλοξενήσουν.»" ("Οδύσσεια", δ 26-29, μετάφραση Ζησίμου Σίδερη). Τότε ο Μενέλαος του απάντησε θυμωμένα: "«Γιε του Βοήθου Ετεωνιά, χαμένα πριν δεν τάχες, / μα τώρα μου μωρολογάς σαν το μικρό παιδάκι. / `Αλλοι κι εμάς μας φίλεψαν στα ξένα το ψωμί τους / κι ήρθαμε εδώ με το καλό, αν δε μας δώσει ο Δίας / κι άλλες ακόμα συμφορές να ιδούμε στα στερνά μας. / Μον' τρέχα αμέσως τ' άλογα των ξένων να ξεζέψεις, / κι οδήγα αυτούς πρωτύτερα να κάτσουν στο τραπέζι.»" (δ 31-36)

Κατά την αναχώρηση του Τηλεμάχου από τη Σπάρτη, ο Ετεωνέας αναφέρεται και πάλι στην "Οδύσσεια": "«Τότε ήρθε κι ο Ετεωνιάς του Βόηθου ο γιος, ξυπνώντας / απ' το κρεβάτι του, γιατί δεν κατοικούσε αλάργα. / Τον πρόσταξε τ' Ατρέα ο γιος φωτιά να πάει ν' ανάψει / να βάλει κρέας να ψηθεί. Κι άκουσε αυτός αμέσως.»" (ο 95-98)
Γκους Χίντιγκ

Ο Γκους Χίντιγκ ("Guus Hiddink", ορθή προφορά Χούους Χίντινκ, 8 Νοεμβρίου 1946) είναι Ολλανδός προπονητής ποδοσφαίρου και πρώην επαγγελματίας ποδοσφαιριστής της Ντε Χράφτσααπ και της ΠΣΦ Αϊντχόφεν. Την τρέχουσα περίοδο βρίσκεται στον πάγκο της Κίνα κάτω των 23 ετών.
Περγαμηνή Σχολή

<br>

"Ο Θνήσκων Γαλάτης", Ρωμαϊκό μαρμάρινο αντίγραφο [[Ελληνιστική περίοδος|Ελληνιστικού έργου]], Musei Capitolini, Ρώμη
Η λεγόμενη Περγαμηνή Σχολή (Pergamene school) είναι σπουδαία σχολή (τεχνοτροπία) γλυπτικής της αρχαιότητας που αναπτύχθηκε στην αρχαία Πέργαμο, εξ ου και η ονομασία της.

Κυριότεροι εκπρόσωποι της τεχνοτροπίας αυτής ήταν ο Φυρόμαχος, ο Αντίγονος, ο Επίγονος, ο Νικήρατος, ο Στρατόνικος κ.ά. οι οποίοι εμπνέονταν κυρίως από τις νίκες των Βασιλέων της Περγάμου ιδίως κατά των Γαλατών.

Η Περγαμηνή Σχολή χαρακτηρίζεται ιδιαίτερα γαι τα πολεμικά θέματά της και την απόδοσή τους με ποικιλία σύνθεσης δυναμισμό και εκφραστικότητα, στοιχεία που προσδίδουν ένα ιδιαίτερο γλυπτικό ρυθμό. Στο μουσείο Περγάμου του Βερολίνου έχουν μεταφερθεί και παρουσιάζονται πολλά ανάγλυφα της σχολής αυτής όπως εκείνα του βωμού της Περγάμου, η κεφαλή του Αττάλου Α΄, κ.λπ. Σημειώνεται ότι η Περγαμηνή Σχολή ήταν αυτή που κυριάρχησε σ΄ όλη τη ελληνιστική περίοδο.

Επίσης ένα από τα περισσότερο γνωστά και περίφημα γλυπτά της Περγαμηνής Σχολής που βρίσκονται στα διάφορα Μουσεία της Ευρώπης είναι και ο "Θνήσκων Γαλάτης" που βρίσκεται στη Ρώμη.

Κατηγορία:Πέργαμος
Κατηγορία:Γλυπτική
Νταούντα Μαλάμ Γουανκέ

O Νταούντα Μαλάμ Γουανκέ (Daouda Malam Wanké) υπήρξε στρατιωτικός και πολιτικός ηγέτης στο Νίγηρα. Κατέλαβε την εξουσία με στρατιωτικό πραξικόπημα, το 1999, στη διάρκεια του οποίου ανατράπηκε και δολοφονήθηκε ο δικτάτορας Ιμπραχίμ Μπαρέ Μαϊνασαρά. Ήταν μέλος της εθνοτικής ομάδας Χάουσα.
Αλμπέρ Ζαφί

O Αλμπέρ Ζαφί ("Albert Zafy", 1 Μαΐου 1927 – 13 Οκτωβρίου 2017) ήταν πολιτικός από τη Μαδαγασκάρη. Υπήρξε πρόεδρος της χώρας από τις 27 Μαρτίου 1993 ως τις 5 Σεπτεμβρίου 1996.
Αμπντί Ιπεκτσί

Ο Αμπντί Ιπεκτσί (τουρκικά: "Abdi İpekçi", 9 Αυγούστου 1929 – 1 Φεβρουαρίου 1979) ήταν Τούρκος δημοσιογράφος και διευθυντής έκδοσης της εφημερίδας "Μιλιέτ", υπερασπιστής των δικαιωμάτων των μειονοτήτων στην Τουρκία, αλλά και υποστηρικτής του διαχωρισμού κράτους-θρησκείας, καθώς και του διαλόγου και του συμβιβασμού με την Ελλάδα. Δολοφονήθηκε στην Κωνσταντινούπολη από μέλη της υπερεθνιστικής οργάνωσης Γκρίζοι Λύκοι.
Mawtini

Mawtini ( “Πατρίδα μου”) είναι ένα δημοφιλές πατριωτικό ποίημα που γράφτηκε από τον Παλαιστίνιο ποιητή Ιμπραχίμ Τουκάν (αραβικά: إبراهيم طوقان) στα 1934 στην Παλαιστίνη και έγινε ντε φάκτο εθνικός ύμνος της Παλαιστινιακής Αρχής και του Ιράκ. Επίσης αναγνωρίζεται ως ύμνος στη Συρία και την Αλγερία για την υποστήριξη των Παλαιστινίων. Η αρχική μουσική είναι του Μουχάματ Φουλιεφίλ (Muhammad Fuliefil, αραβικά: محمد فليفل). Με την πάροδο των χρόνων απέκτησε δημοφιλία σε όλο τον αραβικό κόσμο.

Το 2004 καθιερώθηκε προσωρινά ως εθνικός ύμνος του Ιράκ σε αντικατάσταση του παλαιού ύμνου Ardh Alforatain (1979-2003) που συνδέεται με το μπααθικό καθεστώς του Σαντάμ Χουσεΐν.
Αυτοκρατορικό Μηνολόγιο

Το Αυτοκρατορικό Μηνολόγιο είναι μια βυζαντινή συλλογή βιογραφιών αγίων. Κάθε κείμενο είχε στο τέλος του και μια προσευχή για την υγεία και μακροημέρευση του αυτοκράτορα, κατά πάσα πιθανότητα του Μιχαήλ Δ' (1034-1041). Το μηνολόγιο αρχικά περιείχε δύο επί 365 αγιογραφίες, δηλαδή δύο αγιογραφίες για κάθε ημέρα του έτους. Σήμερα σώζονται μόνο 200 κείμενα που ξεχωρίζουν για το μάκρος τους και το υψηλό ύφος τους. Μερικά χειρόγραφα είναι εικονογραφημένα.
Chant de Ralliement

Chant de Ralliement ή Το Τραγούδι της Συσπείρωσης είναι ο εθνικός ύμνος του Καμερούν. Χρησιμοποιήθηκε ανεπίσημα από τις αρχές του 1948 μέχρι την ανεξαρτησία, ενώ η επίσημη καθιέρωσή του συντελέστηκε το 1957. Η μουσική αποτελεί σύνθεση του Ρενέ Τζαμ Αφάμε (René Djam Afame), ο οποίος επίσης έγραψε τους στίχους από κοινού με τον Σάμιουελ Μίνκιο Μπάμπα (Samuel Minkio Bamba) και τον Μουζά Νιάτ Νκόο (Moïse Nyatte Nko'o). Το 1978 οι στίχοι άλλαξαν.
Πόλεμος της Κροατίας

Ο Πόλεμος της Κροατίας, ή Πόλεμος της Κροατικής Ανεξαρτησίας όπως είναι γνωστός στην Κροατία, ήταν μία πολεμική αναμέτρηση η οποία διεξήχθη στην Κροατία μεταξύ των ετών 1991 και 1995. Ο πόλεμος αυτός ήταν ο δεύτερος στη σειρά Γιουγκοσλαβικός Πόλεμος, ακολουθώντας τον πόλεμο της Σλοβενίας, και διεξήχθη μεταξύ της Κροατίας και των Σέρβων της Κροατίας. Η αιτία τού πολέμου ήταν η αντίδραση των Σέρβων της Κροατίας στην απόσχιση από τη Γιουγκοσλαβία και ο υποβιβασμός τους σε μειονότητα, λόγω της απόσχισης της Κροατίας από τη Γιουγκοσλαβία το 1991. Οι δύο πλευρές δέχτηκαν βοήθεια από εξωτερικούς παράγοντες κατά τη διάρκεια τού πολέμου. Η κροατική πλευρά δεχόταν βοήθεια από χώρες της Δύσης και κυρίως τις ΗΠΑ, ενώ υπήρξε και απευθείας εμπλοκή τού ΝΑΤΟ στο τέλος τού πολέμου. Από την άλλη πλευρά, η Κράινα, στον πρώτο χρόνο τού πολέμου, είχε τη βοήθεια τού Γιουγκοσλαβικού Λαϊκού Στρατού πού αποχώρησε το 1992, από τον οποίο πήρε και τον οπλισμό της, ενώ πολλές παραστρατιωτικές ομάδες από τη Σερβία και το Μαυροβούνιο πολέμησαν στο πλευρό της. Ο πόλεμος είχε χαρακτηριστικά εθνικού πολέμου μεταξύ Κροατών και Σέρβων. Ήταν άμεσα συνδεδεμένος με τον Πόλεμο της Βοσνίας πού άρχισε έναν χρόνο αργότερα. Στην Κροατία, θεωρείται πόλεμος ανεξαρτησίας και απελευθέρωσης, για αυτό ονομάζεται και πατριωτικός πόλεμος. Στη Σερβία θεωρείται πόλεμος για το δικαίωμα αυτοδιάθεσης των Σέρβων της Κροατίας. Η Σερβική Δημοκρατία της Κράινα δημιουργήθηκε ως μία κρατική οντότητα το 1991 κατά τη διάρκεια τού πρώτου χρόνου τού πολέμου, οι αρχικές συγκρούσεις σταμάτησαν τον Φεβρουάριο τού 1992 με την συμφωνία τού Σαράγεβο όταν και αποχώρησε ο γιουγκοσλαβικός στρατός. Ακολούθησαν μονάχα σποραδικές συγκρούσεις το 1992 και το 1993, ενώ η τελική φάση τού πολέμου έγινε το 1995 κατά την επιχείρηση "Καταιγίδα" όταν η Κροατία επανέκτησε τον έλεγχο της περιοχής της Κράινα. Κατά την διάρκεια της επιχείρησης "Καταιγίδα", πάνω από 200,000 Σέρβοι, σχεδόν ολόκληρος ο πληθυσμός της Κράινα, εγκατέλειψε την περιοχή στην μεγαλύτερη μετακίνηση πληθυσμού στην Ευρώπη από την εποχή τού Β' Παγκοσμίου Πολέμου.
Μαουρίσιο Φούνες

Ο Μαουρίσιο Φούνες (Carlos Mauricio Funes Cartagena) είναι πολιτικός από το Ελ Σαλβαδόρ, ο οποίος υπηρέτησε ως πρόεδρος από το 2009 ως το 2014. Ανήκει στο αριστερό κόμμα Εθνικό Απελευθερωτικό Μέτωπο Φαραμπούντο Μαρτί (FMLN). Προτού λάβει το χρίσμα στις 28 Σεπτεμβρίου του 2007, ο Φούνες εργαζόταν ως δημοσιογράφος για τα τηλεοπτικά κανάλια Channel 12 και CNN en Español. Ο αντίπαλός του και υποψήφιος του ARENA ήταν ο Ροδρίγο Άβιλα, πρώην γενικός διευθυντής της αστυνομίας.
Αντρί Ραζοελίνα

Ο Αντρί Ραζοελίνα (στα μαλγασικά: ˈjanɖʐʲ nʲˈrinə radzoˈel, πλήρες όνομα: Andry Nirina Rajoelina) είναι Μαλγάσιος πολιτικός, πρώην ντισκ τζόκεϊ και επιχειρηματίας, ο οποίος είναι Πρόεδρος της Μαδαγασκάρης από τον Ιανουάριο του 2019. Θήτευσε προηγουμένως ως δήμαρχος του Ανταναναρίβο από το 2007 ως το 2009 και ως μεταβατικός πρόεδρος από το 2009 ως τον Ιανουάριο του 2014. Τον Μάρτιο του 2009 ανέλαβε ντε φάκτο πρόεδρος, επικεφαλής της Ανώτατης Προσωρινής Αρχής, έπειτα από διένεξη και αγώνα για την εξουσία με τον πρόεδρο Μαρκ Ραβαλομανάνα και ταραχές με περισσότερους από 135 νεκρούς. Το ψευδώνυμο με το οποίο είναι γνωστός είναι το "TGV" (που προέρχεται από το τρένο μεγάλης ταχύτητας). Έγινε ο νεότερος σε ηλικία (34 ετών) αρχηγός κράτους στην ιστορία της Μαδαγασκάρης. Λόγω της ηλικίας του, δεν μπορούσε να είναι υποψήφιος στις επόμενες προεδρικές εκλογές του 2013, καθώς το Σύνταγμα θέτει ως όριο ηλικίας για τους υποψηφίους να έχουν συμπληρώσει τα 40 τους χρόνια. Ωστόσο, ο Ραζοελίνα έσπευσε να δηλώσει ότι θα αλλάξει το Σύνταγμα και εντός δύο ετών θα διεξαχθούν εκλογές. Τον Μάιο του 2009 ανακοίνωσε ότι δε θα ήταν υποψήφιος στις εκλογές μόνο αν δεν θα ήταν επίσης υποψήφιοι και οι τρεις προκάτοχοί του στο ύπατο αξίωμα της χώρας. Έπειτα από τη νίκη του στις προεδρικές εκλογές του 2018, ο Ραζοελίνα ορκίστηκε ξανά πρόεδρος της χώρας στις 19 Ιανουαρίου 2019.
Αλαίν Μπασούνγκ

O Αλαίν Μπασούνγκ (γαλλικά: "Alain Bashung", 1 Δεκεμβρίου 1947 – 14 Μαρτίου 2009) ήταν Γάλλος τραγουδιστής, τραγουδοποιός και ηθοποιός. Το τελευταίο του άλμπουμ κυκλοφόρησε λίγο πριν το θάνατό του, το 2009.
Λουδοβίκος Παλμιέρι

Ο Λουδοβίκος Παλμιέρι, ("Luigi Palmieri" 1807-1896) ήταν Ιταλός μετεωρολόγος και γεωλόγος.

Είχε διατελέσει καθηγητής φυσικής στο Πανεπιστήμιο της Νάπολης και διευθυντής του Μετεωρολογικού και Ηφαιστειολογικού Σταθμού του Βεζούβιου. Ο Λ. Παλμιέρι δημοσίευσε αξιόλογες παρατηρήσεις επί των ηφαιστειακών εκρήξεων. Επίσης είχε επινοήσει και διάφορα μετεωρολογικά όργανα (όπως ανεμόμετρο, βροχόμετρο κ.ά.).

Ο Λουδοβίκος Παλμιέρι το 1869 ανακηρύχθηκε μέλος της Εθνικής Ακαδημίας Επιστημών. Έτυχε μεγάλων διακρίσεων τόσο στη χώρα του όσο και στο εξωτερικό.
Τζων Ντη

Ο Τζων Ντη ("John Dee", 13 Ιουλίου 1527 - Δεκέμβριος 1608 ή Μάρτιος 1609) ήταν Άγγλος Φιλόσοφος μαθηματικός, αστρονόμος, αστρολόγος, αποκρυφιστής και σύμβουλος της βασίλισσας Ελισάβετ Α΄ της Αγγλίας. Αφιέρωσε ένα μεγάλο μέρος της ζωής του στη μελέτη της αλχημείας, της μαντείας και της ερμητικής φιλοσοφίας.
Μαρία Μοντεσσόρι

Η Μαρία Μοντεσσόρι (Ιταλικά: "Maria Tecla Artemisia Montessori", 31 Αυγούστου 1870 - 6 Μαΐου 1952) ήταν Ιταλίδα παιδαγωγός, φιλόσοφος και γιατρός, γνωστή για τα γραπτά της στην επιστημονική παιδαγωγική και για την φιλοσοφία της εκπαίδευσης που φέρει το όνομά της, το μοντεσσοριανό παιδαγωγικό σύστημα, ή «μοντεσσοριανή μέθοδος», το οποίο αποτέλεσε πρωτοπορία για την εποχή του και εξακολουθεί να εφαρμόζεται ακόμα και σήμερα σε αρκετά σχολεία, τα επονομαζόμενα «μοντεσσοριανά σχολεία» ή «μοντεσσοριανές σχολές».

Σε νεαρή ηλικία, η Μοντεσσόρι κατέρριψε τις φυλετικές προσδοκίες όταν εγγράφηκε σε μια τεχνική σχολή μόνο για αγόρια για να γίνει μηχανικός. Σύντομα άλλαξε γνώμη και ξεκίνησε σπουδές στην ιατρική σχολή στο Πανεπιστήμιο της Ρώμης, από όπου αποφοίτησε με τιμητικές διακρίσεις το 1896. Ήταν ελεύθερη μητέρα. Η εκπαιδευτική της μέθοδος χρησιμοποιείται ακόμα και σήμερα σε πολλά δημόσια και ιδιωτικά σχολεία σε όλο τον κόσμο.
Εύσωρος

Στην ελληνική μυθολογία με το όνομα Εύσωρος ή Εύσσωρος είναι γνωστός ένας Θρακιώτης που ήταν πατέρας του Ακάμαντα, πολεμιστή στον Τρωικό Πόλεμο. Και οι δύο Θράκες αναφέρονται στην "Ιλιάδα" (ραψωδία Ζ, στίχοι 7-8): "«...που εκτύπησ' έναν των Θρακών εξαίσιον πολεμάρχον, / τον υψηλόν Ακάμαντα, λαμπρόν υιόν του Ευσώρου.»" (μετάφραση Ιακώβου Πολυλά).
Ευρυμέδουσα

Στην ελληνική μυθολογία με το όνομα Ευρυμέδουσα είναι γνωστή μία δούλη του βασιλιά των Φαιάκων, του Αλκινόου, η οποία υπήρξε και τροφός της Ναυσικάς. Στην "Οδύσσεια" (ραψωδία η, στίχοι 7 κ.ε.) η "«θαλαμηπόλος Ευρυμέδουσα»" περιγράφεται ως μία γριά από την `Ηπειρο που είχε ανάψει φωτιά για το φαγητό όταν η Ναυσικά με τις ακολούθους της επέστρεψε στον πύργο της την ημέρα που συνάντησε τον ναυαγό Οδυσσέα. "«Την ασπροχέρα Ναυσικά αυτή είχε μεγαλώσει / κι αυτή φωτιά της άναψε κι ετοίμασε τραπέζι»" (η 12-13).

* Επίσης, ο Κλήμης ο Αλεξανδρεύς στον λόγο του "«Προτρεπτικός προς Έλληνας»" αναφέρει με το όνομα Ευρυμέδουσα μία κόρη του Κλείτορα ή του Αρχελάου, την οποία ο Δίας μετεμόρφωσε σε μυρμήγκι, και, αφού μεταμορφώθηκε και ο ίδιος σε μυρμήγκι είχε σεξουαλική επαφή μαζί της, οπότε η Ευρυμέδουσα γέννησε τον Μυρμιδόνα.
Ναβουχοδονόσορ Δ΄

Ναβουχοδονόσορ Δ΄ ή "Ναμπου-κουντουρι-ούσουρ Δ΄" ήταν το επίσημο όνομα του Αράχα ( - 5. Δεκεμβρίου 521 π.Χ.). Ο πατέρας του ονομάζονταν Χαλδίτα. Ο Ναβουχοδονόσορ Δ' υπήρξε αυτοκράτορας της Βαβυλώνας το 521 π.Χ. και συγκεκριμένα για μια διάρκεια επτά μηνών. Η πρώτη του διαταγή ως αυτοκράτορα χρονολογείται την 17η Μαΐου 521 π.Χ., ενώ η τελευταία του εντολή χρονολογείται την 3η Νοεμβρίου του 521 π.Χ. Ο επίσημος τίτλος του ήταν "Τέκνο του Ναβοναΐδ", ενώ το αυτοκρατορικό του όνομα ήταν Ναβουχοδονόσορ για να τηρεί την παράδοση.

Ο αυτοκρατορικός του τίτλος αρχικά δεν αναγνωρίστηκε στην Βαβυλώνα, αφού μέχρι τις 27 Αυγούστου του 521 π.Χ. μεμονωμένα συνεχίζει να αναφέρεται το όνομα του Δαρείου στα χρονικά της πόλης. Μετά την μάχη του Ουράρτου ο στρατηγός Ινταφέρνης που ανέλαβε την διοίκηση νίκησε τον Αράχα στις 27 Νοεμβρίου του 521 π.Χ. και έκανε 2500 αιχμάλωτους. Όταν φτάσανε στην Βαβυλώνα, ο Δαρείος διέταξε να τους σκοτώσουν όλους. Τον Ναβουχοδονόσορ Δ' τον διαδέχτηκε ο Δαρείος, αφού αναφέρεται και πάλι ως αυτοκράτορας στα χρονικά της πόλης από τις 6 Δεκεμβρίου του 521 π.Χ.
Βενιαμίν

Ο Βενιαμίν (, ) είναι Βιβλικό πρόσωπο και συγκεκριμένα, κατά την Παλαιά Διαθήκη, ένας απο τους πατριάρχες του λαού του Ισραήλ. Ήταν ο μικρότερος και ο δωδέκατος γιος του Ιακώβ, τον οποίο απέκτησε από τη Ραχήλ. Ήταν ο μοναδικός απο τα παιδιά του Ιακώβ που έμεινε μαζί του όταν τα αδέλφια του πήγαν στην Αίγυπτο για να αγοράσουν σιτάρι καθώς ο Ιακώβ φοβήθηκε μην του συμβεί κάποιο κακό και ο αγαπημένος γιος του Ιακώβ, αφότου ο αδελφός του Ιωσήφ, πωλήθηκε στην Αίγυπτο απο τα αδέλφια του.
Ναβουχοδονόσορ Γ΄

Ναβουχοδονόσορ Γ΄ ή "Ναμπου-κουντουρι-ούσουρ Γ΄" ήταν το επίσημο όνομα του Νιντίντου-Μπέλ (21. Δεκεμβρίου 522 π.Χ. - ). Ο πατέρας του ονομάζονταν Αϊναράϊ. Ο Ναβουχοδονόσορ Γ' υπήρξε αυτοκράτορας της Βαβυλώνας το 522 π.Χ. και συγκεκριμένα για μια διάρκεια τριών μηνών. Η πρώτη του διαταγή ως αυτοκράτορα χρονολογείται την 3η Οκτωβρίου 522, ενώ η τελευταία του εντολή χρονολογείται την 16η Δεκεμβρίου του 522 π.Χ. Ο επίσημος τίτλος του ήταν "Τέκνο του Ναβοναΐδ", ενώ το αυτοκρατορικό του όνομα ήταν Ναβουχοδονόσορ για να ακολουθεί την παράδοση.

Ο Δαρείος Α', αυτοκράτορας της Περσίας έκανε στις 13 Δεκεμβρίου 522 π.Χ. εκστρατεία εναντίον του Νιντίντου-Μπελ για να καταπνίξει την επανάσταση των Βαβυλωνίων. Η στρατιά των Βαβυλωνίων είχε πάρει μέρος στην δυτική όχθη του ποταμού Τίγρη. Ο στρατός του Δαρείου διέσχισε τον ποταμό με σχεδίες και με ιππικό από άλογα και καμήλες και έτρεψε τους Βαβυλώνιους σε φυγή. Ο Νιντιντου-Μπελ κατέφυγε στον Ευφράτη, και ηττήθηκε τελικά στην μάχη του Ζαζανού κοντά στην πόλη Sippar στις 18 Δεκεμβρίου του 522 π.Χ. Διέφυγε και πάλι και με λίγους έμπιστους πολεμιστές του έφτασε στην Βαβυλώνα, όπου ο Δαρείος του επιτέθηκε και, αφού πήρε την πόλη, τον σκότωσε. Στις τις 22. Δεκεμβρίου του 522 π.Χ. τα χρονικά της πόλης αναφέρουν τον Δαρείο ως άρχοντα.
Έχεκλος

Στην ελληνική μυθολογία με το όνομα Έχεκλος (που δεν πρέπει να συγχέεται με το «Εχεκλής») είναι γνωστοί οι παρακάτω δύο διαφορετικοί Τρώες που έλαβαν μέρος και σκοτώθηκαν στον Τρωικό Πόλεμο:

# Γιος του Αγήνορα. Σκοτώθηκε από τον Αχιλλέα: "«Κατόπι ευθύς την κεφαλήν του Αγηνορίδου Εχέκλου / έσχισε με το ξίφος του, και ολόβολ' η λεπίδα / από το αίμα επύρωσε - και του 'κλεισαν τα μάτια / η μοίρα η παντοδύναμη, και του θανάτου ο σκότος»" ("Ιλιάδα", Υ 474-477, μετάφραση Ι. Πολυλά).
# Τρώας που τον σκότωσε ο Πάτροκλος την τελευταία μέρα της ζωής του μαζί με άλλους 8 Τρώες. Και αυτός ο Έχεκλος αναφέρεται στην "Ιλιάδα" (Π 694).
Δείνα

H Δείνα ήταν σύμφωνα με την Παλαιά Διαθήκη μοναδική κόρη του Ιακώβ και της Λείας. Στη Γένεση αναφέρεται ότι είχε και άλλες αδελφές. Γεννήθηκε στην Χαράν μαζί με ένδεκα από τα 12 ετεροθαλή αδέλφια της.
Ναβουχοδονόσορ Α΄

Ο Ναβουχοδονόσορ Α΄ ή "Ναβου-κουντουρι-ούσουρ Α΄", βασιλιάς της Βαβυλώνας (1126 π.Χ. - 1103 π.X.) ήταν ο τέταρτος βασιλιάς της τέταρτης δυναστείας της Βαβυλώνας ή δεύτερης δυναστείας των Ίσιν. Απελευθέρωσε τη Βαβυλώνα από τους τους Ελαμίτες (1126 π.X.) οι οποίοι είχαν καταλάβει και λεηλατήσει την πόλη μετά την πτώση των Κασσιτών (1160 π.Χ.). Οι Βαβυλώνιοι από την εποχή του βασιλιά Μαρδούκ καμπίτ αχεσού ιδρυτή της τέταρτης δυναστείας στην οποία ανήκε και ο ίδιος ο Ναβουχοδονόσορας ήταν υποτελείς τους. O Ναβουχοδονόσορας στην εκστρατεία του στην πρωτεύουσα των Ελαμιτών Σούσα τους συνέτριψε διέλυσε το κράτος τους κηρύσσοντας ταυτόχρονα την πλήρη ανεξαρτησία της Βαβυλώνας. Την ίδια στιγμή επέστρεψε απο τα Σούσα στην Βαβυλώνα όλα τα ιερά κειμήλια που είχαν λεηλατήσει από την πόλη οι Ελαμίτες μετά την πτώση των Κασσιτών όπως η στήλη του Χαμουραμπί και το άγαλμα του Μαρδούκ με αυτό τον τρόπο ο Ναβουχοδονόσορας απέκτησε την φήμη του εθνικού ήρωα για τη Βαβυλώνα. Αρχικά είχε καλές σχέσεις με τους Ασσύριους αλλά όταν πολιόρκησε το Ασσυριακό φρούριο του Ζανκί ο Ασσύριος βασιλιάς Ασούρ ρες ισί Α' εξεστράτευσε εναντίον του αρχικά τον απέκρουσε αλλά αργότερα σε δεύτερη μάχη γνώρισε την συντριβή απο τον ίδιο βασιλιά.
Το όνομά του σημαίνει «"Θεέ Ναμπού προστάτευε τον πρωτότοκο γιο μου"».
Αρλεκίνος

thumb|right|150px|Αρλεκίνος με μάσκα
Ο Αρλεκίνος είναι ένας από τους βασικούς χαρακτήρες της ιταλικής Κομέντια ντελ άρτε.
Πατρονόμοι

Kατά τον Παυσανία, με το όνομα Πατρονόμοι φέρονταν μια πολιτική Αρχή στην αρχαία Σπάρτη, την οποία πιθανότατα ίδρυσε ο Βασιλιάς Κλεομένης Γ΄. Η Αρχή των Πατρονόμων φαίνεται να διαδέχθηκε την Αρχή των Εφόρων όταν αυτοί καταργήθηκαν.

Οι Πατρονόμοι ήταν έξι ή κατ΄ άλλους δέκα εκ των οποίων ο πρώτος εξ αυτών λέγονταν επώνυμος επειδή λάμβανε το όνομά του το έτος που ασκούσε τα καθήκοντά του. Αργότερα καθιστάμενοι οι Πατρονόμοι ισχυροί διατηρήθηκαν και μετά την επαναφορά του θεσμού των Εφόρων και των γερουσιαστών.
Διεθνές Φεστιβάλ Μουσικής Beigang

Το Διεθνές Φεστιβάλ Μουσικής Beigang αποτελεί έργο της Φιλαρμονικής Ένωσης Beigang και διοργανώνεται στην πόλη Beigang του νομού Yunlin, στην Ταϊβάν. Από την ίδρυση του το 2006 ως σήμερα το φεστιβάλ επεκτείνεται κάθε χρόνο. Εν τω μεταξύ πρόκειται για το μεγαλύτερο διεθνές φεστιβάλ μουσικής του νομού Yunlin. Το φεστιβάλ αποτελείται από σειρά συναυλιών, κυρίως μουσικής για πνευστά (σόλο, μουσική δωματίου και μπάντα), και σεμινάρια υπό την αιγίδα του Ωδείου Chia-Hu. Περαιτέρω, το φεστιβάλ διοργανώνει ένα διαπολιτιστικό πρόγραμμα για τους μουσικούς που προσκαλούνται από διάφορες χώρες. Καλλιτεχνικός διευθυντής του Φεστιβάλ είναι ο πιανίστας Heinz Chen.
Ένωση Ποδοσφαιρικών Σωματείων Λάρισας

Η Ένωση Ποδοσφαιρικών Σωματείων Λάρισας (Ε.Π.Σ.Λ., επίσημα γνωστή και ως "Ένωση Ποδοσφαιρικών Σωματείων Νομού Λάρισας", Ε.Π.Σ.Ν.Λ.) είναι το όργανο διοίκησης του ποδοσφαίρου στο νομό Λάρισας. Εδρεύει στη Λάρισα και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.

Η ΕΠΣΝΛ, απονέμει ετήσια έπαθλα στους καλύτερους σκόρερ και στις ομάδες με την καλύτερη βαθμολογία "ευ αγωνίζεσθαι" (fair play) της κάθε κατηγορίας.
Δημήτρης Σπύρου

Ο Δημήτρης Σπύρου (γένν. 1954, Διάσελλα Ηλείας) είναι Έλληνας σκηνοθέτης και συγγραφέας.
Ένωση Ποδοσφαιρικών Σωματείων Θεσσαλίας

Η Ένωση Ποδοσφαιρικών Σωματείων Θεσσαλίας (Ε.Π.Σ.Θ.) είναι αρμόδια για το ποδόσφαιρο στο νομό Μαγνησίας. Εδρεύει στo Βόλο και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.
Στυλιανός Χούτας

Ο Στυλιανός Χούτας (1908 - 21 Σεπτεμβρίου 1992) ήταν πολιτικός και στρατιωτικός με σημαντική αντιστασιακή δράση, πολλές φορές βουλευτής και υπουργός, αλλά και συγγραφέας.

Γεννήθηκε το 1908 στην Κεχρινιά Βάλτου Αιτωλοακαρνανίας και σπούδασε ιατρική στο Πανεπιστήμιο της Αθήνας παίρνοντας την ειδικότητα του παθολόγου. Τιμήθηκε με ελληνικά και βρετανικά παράσημα.
Σαουθάμπτον

Το Σαουθάμπτον (αγγλικά: "Southampton", λατινικά: "Hantonia") είναι πόλη στη νότια Αγγλία. Βρίσκεται 100 χλμ. νοτιοδυτικά του Λονδίνου και 30 χλμ. βορειοδυτικά του Πόρτσμουθ, στο δέλτα των ποταμών Τεστ και Ίτσεν. Το Σαουθάμπτον είναι μεγάλο λιμάνι. Ο πληθυσμός της πόλης είναι περίπου 231.200 κάτοικοι.

H πόλη είναι γνωστή για το Πανεπιστήμιο του Σαουθάμπτον, την ποδοσφαιρική της ομάδα, Σαουθάμπτον ΦΚ, και την πλούσια ναυτική της παράδοση, αλλά κυρίως επειδή ήταν το λιμάνι από όπου αναχώρησε ο Τιτανικός.
Ένωση Ποδοσφαιρικών Σωματείων Χίου

Η Ένωση Ποδοσφαιρικών Σωματείων Χίου (Ε.Π.Σ.Χ.) είναι το όργανο διοίκησης του ποδοσφαίρου στο νομό Χίου. Εδρεύει στην πόλη της Χίου και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.

Η ΕΠΣΧ απονέμει ετήσια έπαθλα στους καλύτερους σκόρερ και «Κύπελλο Ήθους» στις ομάδες με την καλύτερη βαθμολογία "ευ αγωνίζεσθαι" (fair play) της κάθε κατηγορίας.
Ένωση Ποδοσφαιρικών Σωματείων Σάμου

Η Ένωση Ποδοσφαιρικών Σωματείων Σάμου (Ε.Π.Σ.Σ.) είναι το όργανο διοίκησης του ποδοσφαίρου στο νομό Σάμου. Εδρεύει στην πόλη της Σάμου και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων υποδομών: Κ-12,Κ14 και Κ16. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.

Η ΕΠΣΣ απονέμει ετήσια έπαθλα στους καλύτερους σκόρερ και Κύπελλο Ήθους στις ομάδες με την καλύτερη βαθμολογία "ευ αγωνίζεσθαι" (fair play) της κάθε κατηγορίας.
Ένωση Ποδοσφαιρικών Σωματείων Κέρκυρας

Η Ένωση Ποδοσφαιρικών Σωματείων Κέρκυρας (Ε.Π.Σ.Κ.) είναι το όργανο διοίκησης του ποδοσφαίρου στο νομό Κέρκυρας. Εδρεύει στην πόλη της Κέρκυρας και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.

Η Ένωση διοργανώνει τη γιορτή του ερασιτεχνικού ποδοσφαίρου, απονέμει ετήσια έπαθλα στους καλύτερους σκόρερ και «Κύπελλο Ήθους» στις ομάδες με την καλύτερη βαθμολογία «ευ αγωνίζεσθαι» (fair play) της κάθε κατηγορίας.
Εργατικό Επαναστατικό Κόμμα

Το Εργατικό Επαναστατικό Κόμμα - Τροτσκιστές, γνωστό και με το ακρωνύμιο Ε.Ε.Κ., είναι ένα τροτσκιστικό - κομμουνιστικό κόμμα. Ιδρύθηκε το 1985 και αποτελεί συνέχεια της Εργατικής Διεθνιστικής Ένωσης (ΕΔΕ), που ιδρύθηκε το 1963. Εκδίδει την 15νθήμερη εφημερίδα «Νέα Προοπτική», το θεωρητικό περιοδικό Επαναστατική Μαρξιστική Επιθεώρηση.

Μέχρι το 2009, συμμετείχε μαζί με το ΝΑΡ, στο ΜΕ.Ρ.Α. Στις 22 Μαρτίου 2009, συγκροτήθηκε η ΑΝΤΑΡΣΥΑ από το σύνολο σχεδόν των δυνάμεων της εξωκοινοβουλευτικής Αριστεράς, οπότε το ΜΕΡΑ διαλύθηκε. Το ΕΕΚ αρνήθηκε να συμμετάσχει σε αυτή. Ωστόσο συνεργάστηκε εκλογικά μαζί της στις εκλογές του Σεπτέμβρη του 2015.

Η νεολαία του ονομάζεται Οργάνωση Επαναστατικής Νεολαίας (Ο.Ε.Ν.) η οποία εκδίδει το περιοδικό "Κονσερβοκούτι".

Ανήκει στην CRFI, την Συντονιστική Επιτροπή για την Επανίδρυση της Τέταρτης Διεθνούς.

Η εφημερίδα του κόμματος ονομάζεται Νέα Προοπτική. Είναι όργανο της Κεντρικής Επιτροπής και εκδίδεται από τον Απρίλιο του 1990 κάθε 15 ημέρες. Αρχισυντάκτης της είναι ο Θεόδωρος Κουτσουμπός. Η εφημερίδα επικεντρώνει το περιεχόμενο της σε νέα από το εργατικό κίνημα, πολιτική αρθρογραφία από την Ελλάδα και ολόκληρο τον κόσμο, και παλεύει για την ανάπτυξη της μαρξιστικής θεωρίας.
Δόκτωρ Ζιβάγκο

Το Δόκτωρ Ζιβάγκο (ρωσικά: "Доктор Живаго", αγγλικά: "Doctor Zhivago") είναι ένα μυθιστόρημα του Μπορίς Παστερνάκ του 20ού αιώνα. Πήρε το όνομά του από τον πρωταγωνιστή του, Γιούρι Ζιβάγκο, γιατρό και ποιητή. Η λέξη Ζιβάγκο "zhivago" έχει κοινή ρίζα με τη ρωσική λέξη για τη ζωή (жизнь), ένα από τα μεγαλύτερα θέματα της νουβέλας. Μας διηγείται για την ιστορία ενός άνδρα που βρίσκεται ανάμεσα σε δυο γυναίκες, που εκτυλίσσεται κατ' αρχήν με φόντο την Οκτωβριανή Επανάσταση και τον συνακόλουθο Ρωσικό Εμφύλιο Πόλεμο του 1918-1920. Εξετάζοντας βαθύτερα, το μυθιστόρημα πραγματεύεται την πολύ δύσκολη κατάσταση ενός άνδρα, καθώς η ζωή που πάντα γνώριζε ανατρέπεται με δραματικό τρόπο από δυνάμεις που είναι πάνω από τον έλεγχο του. Το βιβλίο μεταφέρθηκε στον κινηματογράφο από τον Ντέιβιντ Λιν το 1965 και έχει επίσης διασκευαστεί αρκετές φορές για την τηλεόραση, πιο πρόσφατα σε μίνι-σήριαλ για τη ρωσική τηλεόραση το 2005. Είναι επίσης ένα από τα καλύτερα πολιτικά μυθιστορήματα του 20ού αιώνα.
Debout Congolais

Debout Congolais (Ξυπνήστε Κονγκολέζοι) είναι ο εθνικός ύμνος της Λαϊκής Δημοκρατίας του Κονγκό. Καθιερώθηκε για πρώτη φορά το 1960 όταν η χώρα έγινε ανεξάρτητη και έπειτα από την άνοδο του Μομπούτου στην εξουσία αντικαταστάθηκε το 1971. Την ίδια χρονιά η χώρα μετονομάστηκε σε Ζαΐρ και ο ύμνος αντικαταστάθηκε από τον La Zaïroise. Επανήλθε ως ύμνος από τον Λοράν Καμπιλά όταν ο τελευταίος ήρθε στην εξουσία το 1997. Οι στίχοι είναι του Ζοζέφ Λουτούμπα και η μουσική του Σιμόν-Πιερ Μπόκα ντι Μπάσι Λόντι (Simon-Pierre Boka di Mpasi Londi).
Εχένηος

Στην ελληνική μυθολογία με το όνομα Εχένηος είναι γνωστό ένα μέλος της αριστοκρατίας ή πρόκριτος των Φαιάκων. Αυτός ο Φαίακας αναφέρεται στην "Οδύσσεια" (ραψωδία η, στίχοι 155 κ.ε., και λ 342 κ.ε.) ως "«γέρων ήρως»" και "«προγενέστερος Φαιήκων ανδρών»", δηλαδή ο γεροντότερος από όλους τους Φαίακες όταν ο Οδυσσέας φιλοξενήθηκε ως ναυαγός στο νησί τους. Μετά τον λόγο του Οδυσσέα στα ανάκτορα, ο Εχένηος είπε στον βασιλιά των Φαιάκων Αλκίνοο: "«Δεν είναι, Αλκίνο, αυτό σωστό, μήτε να πεις ταιριάζει, / χάμω στη στιά να κάθεται στη στάχτη απάνω ο ξένος / κι όλοι μουδιάζουν, λόγο σου ν' ακούσουν καρτερώντας. / Μον' έλα τώρα σήκωσε τον ξένο να καθίσει / σ' ένα αργυρόκαρφο θρονί κι οι κράχτες ας κεράσουν / πάλε κρασί, να στάξουμε στο βροντορίχτη Δία, / που προστατεύει η χάρη του τους ξένους, κι η οικονόμα / απ' ό,τι μέσα βρίσκεται φαΐ στον ξένο ας δώσει.» (η 159 κ.ε., μετάφραση Ζ. Σίδερη)
Κώστας Βασιλακάκης

O Κώστας Βασιλακάκης γεννήθηκε σις 27 Μαρτίου 1957 στην Πόρπη Ροδόπης, είναι πρώην ποδοσφαιριστής και νυν προπονητής ποδοσφαίρου. Ξεκίνησε την καριέρα του ως επιθετικός, αργότερα άλλαξε θέση και καθιερώθηκε ως αμυντικός μέσος και κεντρικός αμυντικός. Ο Πανθρακικός και η Δόξα Δράμας είναι οι δύο ομάδες με τις οποίες συνδέθηκε τόσο ως ποδοσφαιριστής όσο και ως προπονητής.
Χιμπαντζής

Χιμπαντζής είναι η κοινή ονομασία των δύο ειδών του γένους Παν (Pan) που δεν έχουν εκλείψει. Ονοματολογία : χιμπαντζής < "αγγλική" chimpanzee < "ci-mpenzi" (λέξη μιας αταξινόμητης διαλέκτου της γλώσσας Μπαντού στην Αγκόλα). Ο ποταμός Κονγκό διαχωρίζει το φυσικό περιβάλλον των δύο ειδών τα οποία είναι:

* Χιμπαντζής ο κοινός, "Pan troglodytes" - "Παν ο τρωγλοδύτης" (Δυτική και Κεντρική Αφρική)
* Μπονόμπο, "Pan paniscus" - "Παν ο πανίσκος" (δάση της Λαϊκής Δημοκρατίας του Κονγκό)

Οι χιμπαντζήδες είναι μέλη της οικογένειας των Ανθρωπίδων μαζί με τους γορίλες, τους ανθρώπους και τους ουρακοτάγκους. Η εξελικτική πορεία των χιμπαντζήδων διαχωρίστηκε από την ανθρώπινη εξέλιξη περίπου 6 εκατομμύρια χρόνια πριν. Τα δύο είδη των χιμπαντζήδων είναι οι στενότεροι συγγενείς του ανθρώπου, και ανήκουν μαζί με τον άνθρωπο στο φύλο Ανθρωπίνοι (μαζί με τα είδη του υποφύλου Ανθρωπίνια που έχουν εκλείψει). Οι Χιμπαντζήδες είναι τα μόνα γνωστά μέλη του γένους Pan. Τα δύο είδη διαχωρίστηκαν μεταξύ τους περίπου ένα εκατομμύριο χρόνια πριν. Οι τρεις μεγαλύτερες απειλές για τον χιμπατζή είναι ο άνθρωπος, τα αιλουροειδή και τα φίδια. Οι χιμπατζήδες απειλούνται εξαιτίας της καταστροφής του βιότοπού τους, του κυνηγιού για το κρέας τους και του εμπορίου κατοικίδιων ζώων. Η υπηρεσία Ψαριών και άγριας ζωής των ΗΠΑ εφαρμόζει ένα νόμο από τις 12 Ιουνίου του 2015, δημιουργώντας πολύ αυστηρούς κανονισμούς, σχεδόν φραγής κάθε δραστηριότητας με τους χιμπατζήδες, εκτός αν πρόκειται για επιστημονικούς ή λόγους συντήρησης, αφού θεωρεί το είδος απειλούμενο.

Ο πληθυσμός του Χιμπατζή στον πλανήτη σήμερα, υπολογίζεται στις 300.000 και είναι είδος υπό εξαφάνιση.